På FN-klimatopmødet COP27 i Egypten blev det besluttet at etablere en fond, som skal hjælpe de mest udsatte lande økonomisk med at håndtere klimarelaterede tab og skader. Fonden indebærer, at de rigeste lande skal hjælpe ø-stater og de fattigste og mest sårbare lande med at håndtere økonomiske tab og skader som for eksempel konsekvenserne af tørke, oversvømmelser og voldsomt vejr gennem eksempelvis økonomisk kompensation til at genopbygge og forebygge. Tab og skader referer til de enorme omkostninger, som følger af klimakatastrofer. Det kan eksempelvis være som sidste års oversvømmelser i Pakistan, der ramte mere end 33 millioner mennesker. Tab og skader handler specifikt om udgifter for skader, som lande - primært fattige lande i syd - ikke kan undgå eller tilpasse sig til og er opstået som følge af klimaforandringer.